b'\n_START_ARTICLE_\nMel Blanc\n_START_SECTION_\nUra\n_START_PARAGRAPH_\nParhaiten Blanc tunnetaan lukuisista \xc3\xa4\xc3\xa4nirooleistaan Warner Bros.:in ja Hanna-Barberan piirrossarjoista ja -elokuvista animaation kulta-aikana 1940\xe2\x80\x931960-luvuilla. H\xc3\xa4n oli ensimm\xc3\xa4inen \xc3\xa4\xc3\xa4nin\xc3\xa4yttelij\xc3\xa4, joka sai nimens\xc3\xa4 piirroselokuvien alkuteksteihin. Blanc esitti muun muassa Looney Tunesin suurimpia ja tunnetuimpia t\xc3\xa4hti\xc3\xa4 kuten sarkastista V\xc3\xa4iski Vemmels\xc3\xa4\xc3\xa4rt\xc3\xa4, yliaktiivista ja vaaroille altista Repe Sorsaa, kiltti\xc3\xa4, pahasti \xc3\xa4nkytt\xc3\xa4v\xc3\xa4\xc3\xa4 Putte Possua ja satoja muita hahmoja. H\xc3\xa4n saikin lempinimekseen \xe2\x80\x9dtuhannen \xc3\xa4\xc3\xa4nen mies\xe2\x80\x9d. Mel Blanc teki 1 014 \xc3\xa4\xc3\xa4niroolia vuosina 1937\xe2\x80\x931989. Oma radio-ohjelma The Mel Blanc Show h\xc3\xa4nell\xc3\xa4 oli vuosina 1946\xe2\x80\x931947 CBS-radioverkossa.'